Formaður stjórnar Hlíðarfjalls segir vonbrigði að ekkert ástættanlegt boð hafi borist í rekstur skíðasvæðisins. Akureyrarbær mun því að öllum líkindum sjá um reksturinn í vetur.
Ríkiskaup hafði, fyrir hönd Akureyrarbæjar, óskað eftir tilboðum í heilsársrekstur skíða- og útivistarsvæðisins í Hlíðarfjalli. Halla Björk Reynisdóttir, formaður stjórnar Hlíðarfjalls, segir að útboð hafi verið fyrirhugað í mörg ár en ekki orðið af því fyrr en nú.
Akureyrarbær vonaðist til að einkaaðilar myndu taka við rekstrinum en bærinn myndi styðja við hann. Hliðarfjall yrði áfram fyrir bæði samfélagið á Akureyri og gesti.
Það voru vissulega vonbrigði að bara einn skilaði inn, og það tilboð uppfyllti ekki kröfur. Það voru 14 sem sóttu gögnin þannig að það var einhver áhugi þannig að við gerðum okkur vonir um að fleiri tilboð myndu berast.
Rekstur skíðasvæðisins er afar kostnaðarsamur og sveiflukenndur. Vonir bæjaryfirvalda stóðu til að nýir rekstaraðilar tækju við strax næsta vetur. Af því verður líklega ekki.
Mér finnst það nú einboðið í þessari stöðu að það verði bærinn sem heldur á rekstrinum þennan veturinn. Og svo er bara verið að taka stöðuna, við munum funda á þriðjudaginn um næstu skref.
Akureyrarbær sér að öllum líkindum um rekstur Hlíðarfjalls í vetur því ekki fékkst nógu gott tilboð þegar reksturinn var boðinn út.